Arbeiðandi fólkapensjónistar fáa nú sjúkradagpening, um teir av heilsumyndugleikunum eru sendir í, ella eru mældir til at fara í, sóttarhald vegna covid-19. Talan verður um í mesta lagi 500 krónur um dagin, eftirsum hesi fólk frammanundan fáa fólkapensjón og samhaldsfasta. Fólkapensjonistar, sum framvegis arbeiða, og sum eru fyri lønarmissi orsakað av covid-19, fáa eisini lønarískoyti. Hetta ískoytið verður í mesta lagi 58 krónur um tíman, eftirsum hesi fólk longu fáa fólkapensjón og samhaldsfasta. Tey eldru, sum ikki vóru við í fyrsta hjálparpakkanum, fáa nú ta somu hjálpina, sum onnur starvsfólk, tá tey missa inntøku orsakað av korona, sigur Elsebeth Mercedis Gunnleygsdóttur, landsstýriskvinna í almannamálum. Afturat hesum báðum broytingum, verður skipanin, har privatir arbeiðsgevarar fáa afturrindað lønarútreiðslur til starvsfólk, víðkað til at fevna um ein størri starvsfólkahóp. Nevndu broytingar fáa virknað frá 12. mars, og fara úr gildi aftur 30. juni í ár.